利華古遜破紀錄44場不敗 4強搵羅馬報仇
2024年04月19日 11:01
東網電視
更多新聞短片
謝利美費林邦(右三)射入靚波扳平。(Getty Images)
周五(19日)凌晨歐霸盃8強次回合,利華古遜作客以1比1逼和韋斯咸,兩回合合計仍然贏3比1,晉身4強,將遇上「仇家」羅馬。呢支德甲冠軍各項賽事已經保持44場不敗,打破祖雲達斯嘅紀錄,成為踏入21世紀以來,歐洲10大聯賽最長不敗球隊,向「三冠王」目標進發。
利華古遜首回合贏2比0,今仗去到倫敦比賽,開賽13分鐘就落後,被韋斯咸前鋒米查利安東尼奧近門頂入。雖然利華古遜表現欠佳,但仍然喺89分鐘由後備上陣嘅謝利美費林邦射入靚波扳平,將各項賽事連續不敗紀錄增加至44場,合共取得39勝5和。利華古遜早前已提早奪得今季德甲冠軍,並晉身德國盃決賽,對乙組仔凱沙羅頓,捧盃機會高唱入雲。
利華古遜要成為「三冠王」,最高難度係爭奪歐霸盃,佢哋今屆4強重遇羅馬,雙方曾於上屆4強交鋒,利華古遜兩回合合計以0比1不敵當時由摩連奴執教嘅羅馬。「寸王」今季被炒魷,羅馬由迪羅斯接手領軍愈戰愈勇,並喺歐霸盃8強淘汰AC米蘭,迪羅斯同利華古遜教練沙比阿朗素都係「80後」少帥,勢必有激鬥。